ธปท.ประดาบขุนคลังไม่ขยายเงินเฟ้อ
&#8216;ประสาร&#8217;ยันต้องพูดคุยร่วมกันยันแรงงานไม่มีเงินกินก๋วยเตี๋ยว
18 ส.ค. 2554

‘ประสาร’ยันต้องพูดคุยร่วมกันยันแรงงานไม่มีเงินกินก๋วยเตี๋ยว
“ประสาร” เผย เคลียร์ขยายกรอบเงินเฟ้อกับ “ธีระชัย” แล้ว เห็นตรงกันว่าต้องหารือกันใหม่เพื่อสร้างความเข้าใจในการทำงานร่วมกัน “หม่อมเต่า” ชี้ ถ่างมากไปแรงงานไม่มีเงินกินก๋วยเตี๋ยว
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ได้มีการโทรศัพท์พูดคุยกับนายธีระชัย ภูวนาถนรานุบาล รมว.คลัง ในรายละเอียดเรื่องการปรับกรอบเงินเฟ้อเป้าหมายจากระดับ 0.5-3% ตามแนวคิดของรัฐบาลใหม่แล้ว ซึ่งเรื่องนี้ควรมีการหารือกันก่อนที่จะพูดออกไป 
นายประสาร กล่าวว่า การทำงานควรมีจุดยืนในรายละเอียดที่เข้าใจร่วมกันก่อนแล้วจึงพูดต่อสาธารณะ ไม่ใช่ต่างคนต่างพูดแสดงจุดยืนของตัวเอง เพียงแต่ขณะนี้ยังไม่สามารถนัดเวลาหารือกันได้ คาดว่าน่าจะรอให้รัฐบาลแถลงนโยบายต่อรัฐสภาก่อน
“กรอบเงินเฟ้อที่ใช้อยู่ตอนนี้เป็นกรอบที่หารือร่วมกัน และ ครม.ก็อนุมัติว่าเหมาะสมกับภาวะเศรษฐกิจในปีนี้ ส่วนกรอบเป้าหมายเงินเฟ้อของปีหน้าก็ต้องมาคุยกันใหม่ และเสนอให้ ครม.อนุมัติใหม่ในปลายปีนี้ว่าจะอยู่ที่ระดับเท่าใดจึงจะเหมาะสม แต่การประเมินภาพในขณะนี้กรอบเป้าหมายเงินเฟ้อที่ 0.53% ยังไม่เป็นอุปสรรคต่อการขยายตัวของเศรษฐกิจและการบริโภคในช่วงที่ผ่านมา ยังถือเป็นระดับที่เหมาะสม” นายประสาร กล่าว
ผู้ว่าการ ธปท. กล่าวว่า การดำเนินการเพื่อดูแลเงินเฟ้อของ ธปท.ที่ผ่านมา เมื่อเทียบกับประเทศในภูมิภาค ถือว่าได้รับการยอมรับอย่างดีว่า สามารถดูแลเงินเฟ้อได้เหมาะสม สะท้อนได้จากผลการตอบกลับจากในประเทศและต่างประเทศ ซึ่งทุกคนต่างมีความเชื่อมั่นที่ดี และถ้าอ่านจากบทวิเคราะห์ของต่างประเทศก็ให้ความเชื่อมั่นในการดูแลเงินเฟ้อของ ธปท.เช่นกัน กรอบเงินเฟ้อในปัจจุบันจึงไม่กระทบต่อการบริโภคแต่อย่างใด
ม.ร.ว.จัตุมงคล โสณกุล ประธานคณะกรรมการ ธปท. กล่าวว่า กรอบเป้าหมายเงินเฟ้อที่ตั้งไว้เป็นกรอบที่อนุมัติด้วยมติ ครม. เรียกว่าเป็นกรอบของ ครม. ดังนั้น ถ้า ธปท.เสนอไปแล้วไม่เห็นด้วยหรืออยากจะให้สูงมากขึ้น ครม.ก็แก้ด้วยมติ ครม.ได้ แต่การแก้ไขก็ต้องเป็นความรับผิดชอบของ ครม. และเมื่อออกมาแล้ว ธปท.จะรับได้หรือทำได้ตามนั้นหรือไม่ เป็นเรื่องที่ ธปท.ต้องดูด้วยตัวเอง
“การตั้งกรอบเป้าหมายเงินเฟ้อ เปรียบเหมือนการมีหลักยึด มีสมอเรือถ่วงไว้ว่า เงินเฟ้อควรจะอยู่ตรงไหน ซึ่งการที่มีเงินเฟ้อต่ำจะดีต่อผู้ลงทุนกับลูกจ้างแรงงาน เพราะถ้าปล่อยให้เงินเฟ้ออยู่ในระดับที่สูงและผันผวน ผู้ที่จะลงทุนจะคาดเดาต้นทุนไม่ได้และไม่แน่ใจว่าควรจะลงทุนหรือไม่ เหมือนกรณีที่คนไทยจะไปลงทุนในเวียดนาม แต่เงินเฟ้อสูงและผันผวนมากบางเดือน 20% บางเดือนเหลือ 10% จึงไม่แน่ใจว่าจะลงทุนได้หรือไม่ ซึ่งถ้าเกิดขึ้นกับไทยก็ไม่เป็นผลดีต่อเศรษฐกิจ ขณะเดียวกันถ้าปล่อยให้เงินเฟ้อสูงมาก ลูกจ้างแรงงานจะลำบาก เพราะแม้ว่าจะขึ้นค่าแรงเป็น 300 บาท ก็อาจจะไม่มีเงินซื้อก๋วยเตี๋ยวกินก็เป็นได้เหมือนกัน” ม.ร.ว.จัตุมงคล กล่าว
ทั้งนี้ หากพิจารณากรอบอัตราเงินเฟ้อที่เหมาะสมเทียบกับรายได้ประชาชาติของประเทศ กรอบเงินเฟ้อที่ระดับ 0.5-3% ถือเป็นระดับที่สูงอยู่แล้ว ไม่น่ามีความจำเป็นที่จะต้องขยับกรอบเงินเฟ้อให้สูงขึ้นอีก